ROZHODNUTIE KOMISIE
z 26. januára 2005,
ktorým sa mení a dopĺňa rozhodnutie 97/296/ES, ktoré predkladá zoznam tretích krajín, z ktorých je povolený dovoz výrobkov z rýb na ľudskú spotrebu, pokiaľ ide o Antiguu a Barbudu, Hongkong, Salvádor a Slovensko
(oznámené pod číslom dokumentu K(2004) 4608)
(Text s významom pre EHP)
(2005/71/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 95/408/ES z 22. júna 1995 o podmienkach na vypracovanie predbežných zoznamov podnikov tretích krajín, z ktorých sú členské štáty oprávnené dovážať niektoré výrobky živočíšneho pôvodu, rybné produkty alebo živé lastúrniky, na dočasné obdobie (1), a najmä na jeho článok 2 ods. 2,
kedže:
(1)
Rozhodnutie Komisie 97/296/ES z 22. apríla 1997, ktoré predkladá zoznam tretích krajín, z ktorých je povolený dovoz výrobkov z rýb na ľudskú spotrebu (2), uvádza názvy krajín a území, z ktorých je povolený dovoz produktov rybného hospodárstva na ľudskú spotrebu. Časť I prílohy k tomuto rozhodnutiu uvádza názvy krajín a území, na ktoré sa vzťahuje osobitné rozhodnutie v zmysle smernice Rady 91/493/EHS z 22. júla 1991, ustanovujúce hygienické podmienky spracovania a umiestnenia na trh produktov rybného hospodárstva (3), a časť II prílohy uvádza názvy krajín a území, ktoré spĺňajú podmienky ustanovené v článku 2 ods. 2 rozhodnutia 95/408/ES.
(2)
Rozhodnutia Komisie 2005/72/ES (4), 2005/73/ES (5) a 2005/74/ES (6) ustanovujú osobitné podmienky dovozu produktov rybného hospodárstva pochádzajúcich z Antiguy a Barbudy, Hongkongu a Salvádoru, ktoré by sa preto mali zahrnúť do zoznamu v časti I prílohy k rozhodnutiu 97/296/ES.
(3)
Zoznam v časti I prílohy k rozhodnutiu 97/296/ES zahŕňa Slovensko. Kedže táto krajina je teraz členským štátom, mal by sa jej názov vypustiť zo zoznamu.
(4)
V záujme prehľadnosti by sa tieto zoznamy mali nahradiť v celom rozsahu.
(5)
Rozhodnutie 97/296/ES by sa preto malo zodpovedajúcim spôsobom zmeniť.
(6)
Toto rozhodnutie by sa malo uplatňovať od toho istého dňa ako rozhodnutia 2005/72/ES, 2005/73/ES a 2005/74/ES, pokiaľ ide o dovoz produktov rybného hospodárstva z Antiguy a Barbudy, Hongkongu a Salvádoru.
(7)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha k rozhodnutiu 97/296/ES sa nahrádza textom prílohy k tomuto rozhodnutiu.
Článok 2
Toto rozhodnutie sa uplatňuje od 17. marca 2005.
Článok 3
Toto rozhodnutie je určené členským štátom.
V Bruseli 26. januára 2005